2 ปัจจัยความเสี่ยง

2.1 ความเสี่ยงจากการประกอบธุรกิจ

- ความเสี่ยงด้านต้นทุนวัตถุดิบที่ใช้ในการผลิต

บริษัทประกอบกิจการผลิตมอเตอร์คอมเพรสเซอร์ซึ่งต้องใช้ทองแดงและเหล็กเป็นวัตถุดิบสำคัญในการผลิตชิ้นส่วนประกอบต่าง
ๆ และเริ่มจากต้นปี 2552 ราคาทองแดงได้ปรับตัวสูงขึ้นอย่างต่อเนื่อง
ส่วนราคาเหล็กได้มีการปรับขึ้นลงตามภาวะตลาดที่มีผลจากภาวะเศรษฐกิจของโลกที่แปรเปลี่ยนไปและต้นทุนราคาน้ำมันที่สูงขึ้นรวมถึงผลกระทบจากแนวโน้มของราคาซื้อขายที่กำหนดไว้ในตลาดโลกซึ่งการปรับขึ้นราคาขายของทองแดงและเหล็กมีผลกระทบอย่างมากต่อการบริหารจัดการต้นทุนและการดำรงรักษาอัตรากำไรขั้นต้นของบริษัท
อย่างไรก็ตามเพื่อเป็นการรักษาศักยภาพในการแข่งขันและดำเนินธุรกิจให้สำเร็จตามเป้าหมายและเป็นการป้องกันผลกระทบที่อาจเกิดจากภาวะการขาดแคลนวัตถุดิบอีกทั้งบรรเทาผลกระทบที่ทำให้ภาระต้นทุนเพิ่มสูงขึ้นจากการผันผวนของปริมาณและราคาสินค้าในตลาดโลก
และเพื่อไม่ให้เกิดผลกระทบต่อความสามารถในการสนองตอบต่อความต้องการของลูกค้า
บริษัทจึงได้ดำเนินการสั่งซื้อวัตถุดิบจากผู้ผลิตหลายรายที่มีศักยภาพในการผลิตสินค้าที่ได้คุณภาพทัดเทียมกันและสามารถใช้ทดแทนกันได้
และบริหารจัดเก็บสินค้าคงคลังอย่างรัดกุมโดยติดตามผลกระทบที่อาจเกิดจากการเปลี่ยนแปลงของราคาตลาดโลกอย่างใกล้ชิด
รวมทั้งบริษัทได้นำเสนอวัตถุดิบทางเลือกแก่ลูกค้าได้แก่อลูมิเนียมเพื่อใช้ทดแทนทองแดงเป็นบางส่วน

- ความเสี่ยงด้านเทคโนโลยี

ผลิตภัณฑ์มอเตอร์คอมเพรสเซอร์ที่จำหน่ายอยู่ทั่วโลกมีทั้งหมด 5
ประเภทได้แก่มอเตอร์คอมเพรสเซอร์แบบลูกสูบ (Reciprecating) แบบโรตารี่ (Rotary)
แบบสกอลล์ (Scroll) แบบสกรู (Screw) และแบบเซนติฟูคอล (Centrifugal)
โดยปริมาณผลผลิตเกือบทั้งหมดของแบบลูกสูบและแบบโรตารี่จะใช้ควบติดกับสินค้าตู้เย็นในครัวเรือน
ตู้แช่ ตู้ทำน้ำเย็น ตู้เย็นเชิงพาณิชย์และเครื่องปรับอากาศที่ติดตั้งภายในห้อง (Room Air
Conditioner)

มอเตอร์คอมเพรสเซอร์แบบลูกสูบเป็นระบบคอมเพรสเซอร์ที่ได้รับการคิดค้นและผลิตเป็นอันดับแรกและมีการใช้ต่อเนื่องมายาวนานโดยมีพัฒนาการทางเทคโนโลยีในลักษณะเฉพาะแบบลูกสูบที่มีการปรับเปลี่ยนสารทำความเย็นให้เป็นมิตรต่อสิ่งแวดล้อม
โดยคุณลักษณะและการออกแบบของผลิตภัณฑ์จะมีชิ้นส่วนประกอบหลายอย่างทำให้ต้นทุนสินค้าและต้นทุนการซ่อมบำรุงค่อนข้างสูงและมีความสามารถด้านการประหยัดพลังงานที่ด้อยกว่าแบบโรตารี่และแบบสกอลล์
แต่มีคุณสมบัติที่ดีมากต่อการนำมาใช้งานกับสินค้าตู้เย็นในครัวเรือน ตู้แช่ ตู้ทำน้ำเย็น
ตู้เย็นเชิงพาณิชย์และเครื่องปรับอากาศที่ติดตั้งภายในห้อง (Room Air Conditioner)
เนื่องจากมีประสิทธิภาพการทำความเย็นที่ดีและมีคุณภาพที่คงที่รวมทั้งเหมาะกับการใช้งานในท้องถิ่นที่มีอุณหภูมิอากาศสูงและร้อนต่อเนื่องเป็นเวลานานจึงสามารถตอบสนองความต้องการเฉพาะของตลาด
(Niche Market)
ได้เป็นอย่างดีและขณะปัจจุบันมีการใช้ในปริมาณที่เพิ่มมากขึ้นในตลาดสินค้าตู้เย็นของประเทศสหรัฐอเมริกา
ยุโรป และประเทศเศรษฐกิจใหม่ เช่น อินเดีย จีน
และตลาดสินค้าเครื่องปรับอากาศในกลุ่มประเทศตะวันออกกลาง

การผลิตมอเตอร์คอมเพรสเซอร์แบบลูกสูบของบริษัทได้ดำเนินการในแนวทางที่สอดคล้องกับความต้องการของตลาดและตอบรับกับพัฒนาการของข้อกำหนดตามกฎหมายและระเบียบข้อบังคับด้านสิ่งแวดล้อมที่เกี่ยวข้องกับสารทำความเย็นที่ใช้ในอุตสาหกรรมเครื่องทำความเย็นและเครื่องปรับอากาศ
ถึงแม้ว่าบริษัทจะมีหน่วยงานวิจัยและพัฒนาของตนเอง
แต่ด้วยความสามารถของการพัฒนาที่มีข้อจำกัดทางด้านแหล่งข้อมูลทางเทคโนโลยีและอุตสาหกรรมสนับสนุนภายในประเทศรวมทั้งความพร้อมของทรัพยากรทำให้ศักยภาพของการพัฒนาผลิตภัณฑ์ใหม่ของบริษัทที่ดำเนินการอย่างต่อเนื่องยังคงทำได้ในวงจำกัดเมื่อมีการเปรียบเทียบกับผู้ผลิตชั้นแนวหน้าของโลก
และหากมีการนำเสนอสินค้ามอเตอร์คอมเพรสเซอร์แบบลูกสูบในตลาดต่อกลุ่มลูกค้าที่เน้นเทคโนโลยีใหม่ในประเทศที่พัฒนาแล้วและต้องการเปรียบเทียบกับมอเตอร์คอมเพรสเซอร์แบบโรตารี่
หรือแบบสกอลล์ที่ให้ผลด้านการประหยัดพลังงานที่ดีกว่า
และเป็นเทคโนโลยีที่ใหม่กว่าจะพบว่ามอเตอร์คอมเพรสเซอร์แบบลูกสูบมีคุณสมบัติที่ด้อยกว่าในบางเรื่อง
อย่างไรก็ตามมอเตอร์คอมเพรสเซอร์แบบลูกสูบของบริษัทที่ผลิตด้วยเทคโนโลยีดังกล่าวยังคงมีความต้องการนำมาใช้กันอย่างแพร่หลายสำหรับลูกค้าทั่วไปในกลุ่มที่ยังต้องการใช้มอเตอร์คอมเพรสเซอร์แบบลูกสูบซึ่งในปัจจุบันมีความต้องการใช้ที่เพิ่มมากขึ้นในกลุ่มประเทศจีน
อินเดีย และกลุ่มประเทศตะวันออกกลาง เป็นต้น

- ความเสี่ยงการให้สินเชื่อทางการค้า

ฝ่ายบริหารบริษัทและบริษัทย่อยควบคุมความเสี่ยงด้านการให้สินเชื่อที่เกี่ยวเนื่องกับลูกหนี้การค้าและลูกหนี้อื่น
โดยการกำหนดให้มีนโยบายและวิธีปฏิบัติในการควบคุมสินเชื่อที่เหมาะสมและประกอบกับลูกหนี้การค้าเกือบทั้งหมดเป็นลูกค้าชั้นดี
ดังนั้นจึงไม่คาดว่าจะได้รับความเสียหายที่เป็นสาระสำคัญจากการให้สินเชื่อ
นอกจากนี้การให้สินเชื่อที่ดำเนินการอยู่ ณ
ปัจจุบันไม่มีการกระจุกตัวเนื่องจากบริษัทและบริษัทย่อยมีฐานของลูกค้าที่หลากหลายและมีอยู่จำนวนมากราย

2.2 ความเสี่ยงทางการเงิน

  - ความเสี่ยงจากอัตราแลกเปลี่ยน

บริษัทมีการขยายตลาดไปต่างประเทศมากขึ้นโดยใช้เงินตราต่างประเทศในการทำธุรกรรมด้านการค้าซึ่งส่วนใหญ่เป็นเงินสกุลเหรียญสหรัฐอเมริกาจึงได้รับผลกระทบจากค่าเงินบาทที่ผันผวนขึ้นลง
เนื่องจากจำนวนเงินสกุลเหรียญสหรัฐอเมริกาที่บริษัทได้รับจากการส่งสินค้าออกไปต่างประเทศมีจำนวนมากกว่าที่ต้องจ่ายค่าสินค้าจากการนำเข้าสินค้าต่างประเทศในระดับหนึ่งซึ่งมีผลกระทบไม่มากนัก
และด้วยนโยบายการบริหารการจัดการทางการเงินที่กำหนดให้ลดผลกระทบจากอัตราแลกเปลี่ยนจึงได้ทำสัญญาซื้อขายเงินตราต่างประเทศล่วงหน้าในจำนวนหนึ่งซึ่งจะเป็นอีกแนวทางหนึ่งในการลดผลกระทบที่เกิดขึ้นได้

-   ความเสี่ยงจากอัตราดอกเบี้ย

บริษัทและบริษัทย่อยมีสินทรัพย์และหนี้สินทางการเงินส่วนใหญ่ที่อัตราดอกเบี้ย
มีการปรับขึ้นลงตามอัตราตลาด หรือมีอัตราดอกเบี้ยคงที่ซึ่งใกล้เคียงกับอัตราตลาดในปัจจุปัน
ความเสี่ยงจากอัตราดอกเบี้ยของบริษัทและบริษัทย่อยจึงมีอยู่ในระดับต่ำ และ ณ วันที่ 28 ตุลาคม
2553 บริษัทและบริษัทย่อยได้ลงนามร่วมกันในสัญญาให้วงเงินสินเชื่อ (Credit Facilities
Agreement) กับธนาคารกสิกรไทย จำกัด (มหาชน) และธนาคารกรุงเทพ จำกัด (มหาชน)
เป็นวงเงินสินเชื่อร่วมกัน (Sysndicicated Loan) ในจำนวนเงินรวม 8,800
ล้านบาทซึ่งเป็นแนวทางหลักในการบริหารจัดการทางการเงินที่ช่วยเสริมศักยภาพในการดำเนินงานและลดภาระดอกเบี้ยเงินกู้รวมถึงค่าใช้จ่ายทางการเงินของบริษัทและบริษัทย่อย